Анхис
Анхис () в древногръцката митология е син на Капис и първата му братовчедка Темиста. Баща му – Капис, е син на Асарак и наядата Йеромнема, дъщеря на речния бог Симоис, а майка му – Темиста, е дъщеря на троянския цар Ил, син на Трос. Анхис е баща на героя Еней от Афродита. Според Аполодор е баща и на Лир. Според различните версии е или беден овчар, или принц.

Анхис пасял стадата си в планината Ида. Веднъж, докато бил там, му се явила Афродита, под образа на смъртна девойка. На раздяла му казала, че ще му роди син – Еней, и след пет години ще дойде да му го даде завинаги, но му забранила да казва на когото и да е за тайната им връзка.

По време на Троянската война Анхис бил изнесен от горящия град на гръб от своя син Еней, понеже не можел да се движи сам. Според една от версиите Анхис бил осакатен, защото, докато бил пиян, веднъж се похвалил на своите приятели за връзката си с Афродита. Зевс чул и го поразил с мълния. Анхис починал по пътя за Италия, според едни източници в Аркадия, в планината Анхисия, където показвали неговата могила, наравно с древния храм на Афродита, а според други – в южна Италия или Сицилия. Еней по-късно посетил Хадес, за да види отново своя баща в Елисейските полета.

Източници

Библиография 
 Омир. Илиада II, 819 – 21; V, 260 – 73; XX, 215 – 40
 Аполодор. Митологическа библиотека III, 12, 2
 Аполодор. Епитом V, 21
 Овидий. Метаморфози XIII, 623 – 42; XIV, 82 – 119.

Древногръцки герои
Троянска война
Древноримска митология